Ńdɔ fɔ́ɔ́ mod a ngázu kad Dávid nâ: “Ǹnə́m bǒd yā Ísraɛ̂l ó kə́ yǎ wa é ngām yǎ yād ábə nyɔ mɔ́n Absalóm. 14Ńdɔ̄ Dávid a ngádzó ai bədzóē bəzimbi bə́sə̄ yā bə́ ngábə́ tɔ̄á ai nyé á Yērúzalɛm, nâ: « Kódógán á sí, bǐ tub. Təge ai nálā, byǎyǐ kig sɔ́dǎn Absalom á mɔ́. Tíégán avól, a zǎ dīlán bíā, a zǎ kpē bía amalá, á manə́ tsíg dzāl ásə. 15Bitúgā bí ńkúkúmá bɔ́ ai nyé nâ: “É dzam ásə ǹtí ǹkúkúmá wāān ā yī bía bénde, byǎyi dɔ́ bɔ ai ǹnə́m édǐŋ.” 16Ńdɔ ǹkúkúmá bân ndá bod dzié ésə̄ bə́ ngákwí ai məkǒl. Ǹkúkúmá á līgí miǹtɔbɔ mí bīníngá áwômo nâ mí lígí myákālā ndá. 17Ǹkúkúmá bân Ísraɛ̂l bə́sə̄ bə́ ngákódo ai məkǒl, bə́ kə́ tə́bə̄ óyǎb ai ndá. 18Bitúgā bíé bísə̄ bí wulugu nyé á ḿfə̄ŋ. Miǹkunda yǎ Keréti, ai émí yā Peléti. Bəgitít bə́sə̄ yā bə́ ngátíē á Gath á mvús dzīé, bod miǹtɛd mísaman bə́ wulugu ǹkúkúmá ósú. 19Ǹkúkúmá nyé ai Itái, mǎn Gitít nâ: “Amú dzé ō sɔ́ ai bíā? Dúgán, kələ́ tɔbɔ ai ǹkúkúmá, amú ó nə ǹnə́ŋ, o ngálíg ńnam wóe. 20Ǒ sūán ángogé, yə ó ńtɔ̄á énɔdɔ aná naa watúb ai bía éyɔŋ byǎkə á miǹtúbúg, təge yəm ḿfág bēn byākə ? Dúgán ó sob ai bəbə́nyɔ̄ŋ. Ǹtondôbə a ǹyénə́ wā ngɔ́l a bɔ̌ fə wa mvam.” 21Ńdɔ Itái â yalan ǹkúkúmá naa: “Sɔŋ və anə́ Ńtondôbə a və̌, sɔŋ və anə́ ńtí ǹkúkúmá wama o və̌ ! É vóm ósə ǹtí ǹkúkúmá wama ǎ yi kə tɔ áwū, tɔ ényiŋ bíā nyé bī nə.” 22Dávid nyé ai Itái, mǎn Gitít nâ: “Zǎg ó lod.” Ńdɔ Itái mǎn Gitít á ngálod ai é bod bə́sə̄ bə́ ngábə́ ai nyé á ńkunda ósə m̀bɔ́g.